CELEX: 32016D1774
Language: mt
Date: 2016-10-04 00:00:00
Title: Deċiżjoni ta' Implimentazzjoni tal-Kummissjoni (UE) 2016/1774 tal-4 ta' Ottubru 2016 li temenda d-Deċiżjoni 2010/381/UE dwar miżuri ta' emerġenza li japplikaw għal kunsinni ta' prodotti tal-akkwakultura importati mill-Indja u maħsuba għall-konsum tal-bniedem (notifikata bid-dokument C(2016) 6280) (Test b'rilevanza għaż-ŻEE)

6.10.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 271/7
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/1774
   tal-4 ta' Ottubru 2016
   li temenda d-Deċiżjoni 2010/381/UE dwar miżuri ta' emerġenza li japplikaw għal kunsinni ta' prodotti tal-akkwakultura importati mill-Indja u maħsuba għall-konsum tal-bniedem
   
      
         (notifikata bid-dokument C(2016) 6280)
      
   
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 178/2002 tal-Parlament Ewropew u tal-Kunsill tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u li jistabbilixxi l-proċeduri fi kwistjonijiet ta' sigurtà tal-ikel (1), u b'mod partikolari l-Artikolu 53(1)(b)(ii) tiegħu,
   Billi:
   
               (1)
            
            
               Ir-Regolament (KE) Nru 178/2002 jistabbilixxi l-prinċipji ġenerali li b'mod ġenerali jirregolaw l-ikel u l-għalf, u b'mod partikolari jirregolaw is-sikurezza tal-ikel u tal-għalf, fil-livell tal-Unjoni u f'dak nazzjonali. Dan jistipula l-miżuri ta' emerġenza meta jkun jidher ċar li xi ikel jew għalf impurtat minn pajjiż terz x'aktarx ikun jikkostitwixxi riskju serju għas-saħħa tal-bniedem, għas-saħħa tal-annimali, jew għall-ambjent, u li l-miżuri li jieħdu l-Istati Membri ma jkunux biżżejjed biex jikkontrollaw sew dan ir-riskju.
            
         
               (2)
            
            
               Id-Direttiva tal-Kunsill 96/23/KE (2) tistipula li l-proċess tal-produzzjoni tal-annimali u tal-prodotti bażiċi ta' oriġini mill-annimali għandu jiġi ssorveljat għall-preżenza ta' ċerti residwi u sustanzi fl-annimali ħajjin, fl-eskrement tagħhom u fil-fluwidi u t-tessut ta' ġisimhom, fil-prodotti mill-annimali, fl-għalf u fl-ilma tax-xorb tagħhom.
            
         
               (3)
            
            
               Id-Deċiżjoni tal-Kummissjoni 2010/381/UE (3) tistipula li mill-inqas 10 % tal-konsenji tal-prodotti tal-akkwakultura mill-Indja maħsubin għall-konsum mill-bniedem għandhom jiġu ttestjati għall-preżenza ta' sustanzi attivi farmakoloġikament kif iddefinit fl-Artikolu 2(a) tar-Regolament (KE) Nru 470/2009 tal-Parlament Ewropew u tal-Kunsill (4), u b'mod partikolari għall-kloramfenikol, għat-tetraċiklina, għall-ossitetraċiklina u l-klortetraċiklina, u għall-metaboliti tan-nitrofurani.
            
         
               (4)
            
            
               Ir-riżultati tat-testijiet analitiċi li twettqu minn laboratorji tal-kontroll uffiċjali juru li, rigward il-preżenza ta' residwi tal-kloramfenikol, tat-tetraċiklina, tal-ossitetraċiklina, tal-klortetraċiklina u tal-metaboliti tan-nitrofurani, il-livell ta' konformità tal-prodotti tal-akkwakultura maħsuba għall-konsum mill-bniedem ġejjin mill-Indja mhuwiex sodisfaċenti.
            
         
               (5)
            
            
               Ir-riżultati ta' spezzjoni fl-Indja li twettqet mis-servizzi tal-ispezzjoni tal-Kummissjoni f'Marzu tal-2014 ikkonfermaw li l-garanziji Indjani dwar l-istatus tar-residwi fil-prodotti tal-akkwakultura jiddependu ħafna mill-programmi tal-ittestjar addizzjonali stabbiliti li jsiru qabel il-ġbir u qabel l-esportazzjoni tal-prodotti, u dawn sa ċertu punt itaffu d-defiċjenzi li ilhom jeżistu fil-kontrolli uffiċjali li jsiru fl-istabbilimenti tal-akkwakultura, u b'mod partikolari l-kontrolli uffiċjali xejn sodisfaċenti li jsiru fuq l-użu tal-prodotti mediċinali veterinarji. Madankollu, il-firxa relattivament żgħira tas-sustanzi li jsiru t-testijiet għalihom f'dawk il-programmi addizzjonali, iddgħajjef l-affidabbiltà ta' dawk il-garanziji. Sa issa, ir-rakkomandazzjonijiet fir-rapport tal-ispezzjoni dwar il-monitoraġġ uffiċjali tal-istabbilimenti tal-akkwakultura għadhom ma ġewx indirizzati b'mod sodisfaċenti.
            
         
               (6)
            
            
               Jixraq li l-miżuri tad-Deċiżjoni 2010/381/UE rigward il-prodotti kollha tal-akkwakultura maħsubin għall-konsum mill-bniedem li jiġu impurtati mill-Indja jiġu addattati. L-obbligu li l-ittestjar għandu jsir b'mod vinkolanti għandu jissaħħaħ, biex jiskoraġġixxi lill-produtturi Indjani milli jużaw is-sustanza rilevanti b'mod ħażin u biex jitnaqqsu kemm jista' jkun ir-riskji għas-saħħa tal-bniedem fl-Unjoni Ewropea.
            
         
               (7)
            
            
               Wara l-implimentazzjoni tas-sistema kompjuterizzata veterinarja integrata (“Traces”) bi qbil mal-Artikolu 3 tad-Deċiżjoni tal-Kummissjoni 2004/292/KE (5), u bl-użu mtejjeb tal-modulu dwar l-importazzjoni fit-Traces, rigward l-informazzjoni dwar ir-riżultati tat-testijiet tal-laboratorji, l-Istati Membri għandhom ikunu eżentati mill-obbligi ta' rapportar trimestrali li hemm stipulatili hemm stipulati fl-Artikolu 5(2) tad-Deċiżjoni 2010/381/UE.
            
         
               (8)
            
            
               Għalhekk, id-Deċiżjoni 2010/381/UE għandha tiġi emendata skont dan.
            
         
               (9)
            
            
               Il-miżuri previsti f'din id-Deċiżjoni huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Id-Deċiżjoni 2010/381/UE hija emendata kif ġej:
   
               (1)
            
            
               Fl-Artikolu 3, il-paragrafu 1 huwa sostitwit b'dan li ġej:
               “1.   Bl-użu ta' pjanijiet xierqa għat-teħid tal-kampjuni, l-Istati Membri għandhom jiżguraw li jittieħdu l-kampjuni uffiċjali minn tal-inqas 50 % tal-kunsinni ppreżentati għall-importazzjoni fil-postijiet tal-ispezzjoni fil-fruntieri tat-territorju tagħhom. Jekk kunsinna jkun fiha prodotti tal-akkwakultura li jkunu ġejjin minn aktar minn stabbiliment wieħed ta' oriġini, għandhom jittieħdu l-kampjuni għal kull wieħed mill-istabbilimenti.”
            
         
               (2)
            
            
               Fl-Artikolu 5, tħassar il-paragrafu 2.
            
         Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, l-4 ta' Ottubru 2016.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 31, 1.2.2002, p. 1
   
   
      (2)  Id-Direttiva tal-Kunsill 96/23/KE tad-29 ta' April 1996 dwar miżuri għall-monitoraġġ ta' ċerti sustanzi u residwi tagħhom f'annimali ħajjin u prodotti tal-annimali (ĠU L 125, 23.5.1996, p. 10.)
   
      (3)  Id-Deċiżjoni 2010/381/UE tat-8 ta' Lulju 2010 dwar miżuri ta' emerġenza li japplikaw għal kunsinni ta' prodotti tal-akkwakultura importati mill-Indja u maħsuba għall-konsum tal-bniedem (ĠU L 174, 9.7.2010, p. 51).
   
      (4)  Ir-Regolament (KE) Nru 470/2009 tal-Parlament Ewropew u tal-Kunsill tas-6 ta' Mejju 2009 li jistabbilixxi l-proċeduri Komunitarji għall-istabbiliment ta' limiti ta' residwi ta' sustanzi farmakoloġikament attivi fl-oġġetti tal-ikel li joriġinaw mill-annimali, u li jħassar ir-Regolament tal-Kunsill (KEE) Nru 2377/90 u li jemenda d-Direttiva 2001/82/KE tal-Parlament Ewropew u tal-Kunsill u r-Regolament (KE) Nru 726/2004 tal-Parlament Ewropew u tal-Kunsill (ĠU L 152, 16.6.2009, p. 11).
   
      (5)  Id-Deċiżjoni tal-Kummissjoni 2004/292/KE tat-30 ta' Marzu 2004 dwar l-introduzzjoni tas-sistema Traces u li temenda d-Deċiżjoni 92/486/KEE (ĠU L 94, 31.3.2004, p. 63).